Moord op polisiebeamptes ‘barbaars’Die moord op twee polisiebeamptes van KwaDukuza was ŉ gevoellose, hartelose en barbaarse daad, het Willies Mchunu, LUR vir gemeenskapsveiligheid in KwaZulu-Natal, gesê. Mchunu sê Saterdag was ŉ hartseer dag vir Suid-Afrika aangesien die moorde op dieselfde dag plaasgevind het as die begrafnis van nog ŉ polisiebeampte van KwaZulu-Natal nadat hy vroeër die week tydens ŉ transitorooftog doodgeskiet is. “Polisiebeamptes is die skild van verdediging vir weerlose gemeenskappe en is verantwoordelik vir die veiligheid van die nasie. Dit is gruwelik dat hulle nou die slagoffers van misdadigers, wat daarop uit is om afstootlike dade te pleeg, geword het,” het hy in ‘n verklaring gesê. “Die sataniese daad om polisiebeamptes te teiken en te vermoor, moet ten sterkste veroordeel word.” Mchunu het sy meegevoel met die polisiebeamptes se families betuig. Die twee polisiebeamptes is Saterdagoggend doodgeskiet nadat hulle saam met twee kollegas van KwaMaphumulo teruggekeer het. Die beamptes het ŉ rooi voertuig langs die pad sien staan en besluit om ondersoek in te stel. Terwyl hulle nog in hulle motor was, het drie mans uit die bosse gekom en op hulle losgebrand. Die konstabel en studente-konstabel wat voor in die voertuig gesit het, is doodgeskiet. Lees ook: Twee polisiebeamptes doodgeskiet in KZN